LIITE

TEKNISEN ASIAKIRJAN TÄRKEIMMÄT TIEDOT

Tiedostonumero: PGI-BG-01867 – 7.1.2014

1. Rekisteröitävä maantieteellinen merkintä

”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”

2. Tislatun alkoholijuoman luokka

Винена дестилатна спиртна напитка / Viinistä tislattu väkevä alkoholijuoma

3. Tislatun alkoholijuoman kuvaus

3.1 Fysikaaliset, kemialliset ja/tai aistinvaraiset ominaisuudet

”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” on viinistä tislattu väkevä alkoholijuoma, joka on kupliva ja väriltään kirkas ja vaaleankeltainen, tuoksultaan miellyttävä ja voimakkaan hedelmäinen, maultaan tasapainoinen ja mieto ja jälkimaultaan voimakkaan viinirypäleinen. Rajoitettuja eriä tätä juomaa kypsytetään vähintään kuuden kuukauden ajan tammitynnyreissä, joiden enimmäisvetoisuus on 1 000 litraa. Kosketus tammen kanssa voimistaa väriä, lisää makeutta, korostaa maun pehmeyttä ja tuo aromiin selvän tammisen vivahteen sekä häivähdyksen vaniljaista jälkimakua.

Kyseisen juoman alkoholipitoisuus on vähintään 40 tilavuusprosenttia.

3.2 Erityisominaisuudet (verrattuna saman luokan tislattuihin alkoholijuomiin)

”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” on viinistä tislattu väkevä alkoholijuoma, jonka alkoholipitoisuus on vähintään 40 tilavuusprosenttia ja haihtuvien aineiden pitoisuus 132–174 g/hl a.a. sisältäen estereitä 6–24 g/hl a.a. ja aldehydejä 2–8 g/hl a.a. ja jonka metanolipitoisuus on 0,07–0,140 g/l. Sen fysikaalis-kemiallisten ominaisuuksien arvot ylittävät tislattujen väkevien alkoholijuomien luokkaa koskevissa säännöissä määritellyt vähimmäisarvot.

”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” on viinistä tislattu väkevä alkoholijuoma, jota saadaan valkoisista ja punaisista rypälelajikkeista. Rypäleet saapuvat prosessoitaviksi yhden lajikkeen erissä. Jotta tislattavat valkoviinit olisivat mahdollisimman hyvälaatuisia, rypäleet korjataan teknisesti katsoen kypsinä, mutta ennen kuin ne ovat ylikypsiä, kun niiden sokeripitoisuus on 16–19 prosenttia ja happopitoisuus on korkea eli vähintään 500 g/hl viinihappona ilmaistuna. Käytäntö on osoittanut, että harteikkaat valkoviinit, joiden happopitoisuus on korkea, tuottavat hienostuneita tisleitä, joiden aromi on voimakkaan hedelmäinen. Valkoisissa rypäleissä, jotka kasvavat hiekkaisessa ja kivisessä maaperässä, on pitkälle kehittynyt aromi, joka asianmukaisen prosessoinnin ansiosta imeytyy viiniin ja tisleisiin.

Punaiset rypälelajikkeet korjataan, kun niiden sokeripitoisuus on vähintään 18–20 prosenttia ja happopitoisuus vähintään 600 g/hl viinihappona ilmaistuna. Punaisissa lajikkeissa on perusaromeja, jotka ovat melko kasvimaisia ja jotka antavat viineille voimakkaan maun. Kun niitä tislataan, niistä saadaan tisleitä, jotka ovat maultaan intensiivisiä ja tasapainoisia ja joiden jälkimaku on viinistä tislatulle väkevälle alkoholijuomalle ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” ominainen voimakkaan viinirypäleinen.

Tisleitä, joilla on selvää kypsymispotentiaalia, kypsytetään tammitynnyreissä, jotka on valmistettu paikallisesta Strandzha-tammesta (Quercus hartwissiana Stev.). Kosketus puun kanssa parantaa tuotteen väriä ja saa aikaan kypsytetyn juoman hienostuneen maun ja aromin.

4. Rekisteröitävä maantieteellinen merkintä (maantieteellinen alue)

Maantieteellinen alue, jolla viinistä tislattua väkevää alkoholijuomaa ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” tuotetaan, kattaa Yambolin maakunnan ja osia vieressä sijaitsevasta Burgasin maakunnasta sekä seuraavat paikkakunnat (zemlishta):

— Yambolin kunta – yksi paikkakunta: Yambolin kaupunki;

— Straldzhan kunta – seitsemän paikkakuntaa: Straldzha ja Zimnitsan, Irechekovon, Kamenetsin, Lozenetsin, Nedyalskon ja Parvenetsin kylät;

— Tundzhan kunta – 12 paikkakuntaa: Bezmerin, Botevon, General Inzovon, General Toshevon, Kalchevon, Kozarevon, Meden Kladentsin, Pobedan, Rozan, Tenevon, Hadzhi Dimitrovon ja Charganin kylät;

— Bolyarovon kunta – kaksi paikkakuntaa: Bolyarovon kaupunki ja Stefan Karadzhovon kylä;

— Elhovon kunta – viisi paikkakuntaa: Elhovon kaupunki ja Granitovon, Malomirovon, Melnitsan ja Malak Manastirin kylät;

— Kamenon kunta – yksi paikkakunta: Troyanovon kylä;

— Aytosin kunta – yksi paikkakunta: Topolnitsan kylä;

— Sredetsin kunta – yksi paikkakunta: Zornitsan kylä;

— Topolovgradin kunta – yksi paikkakunta: Oreshnikin kylä.

5. Tislatun alkoholijuoman valmistusmenetelmä

Viinistä tislattua väkevää alkoholijuomaa ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” tuotetaan edellä mainitulla maantieteellisellä alueella seuraavista rypälelajikkeista:

— Valkoiset: Rikat, Bolgar, Cherven Misket, Dimyat, Chardonnay, Ugni Blanc, Prosecco, Sauvignon Blanc ja Viognier;

— Punaiset: Merlot, Cabernet Sauvignon, Pamid, Syrah ja Cabernet Franc.

Toimituksen yhteydessä rypäleet lajitellaan painon, ulkonäön, lajikkeen ja sokeripitoisuuden mukaan. Ainoastaan ensiluokkaisia rypäleitä käytetään. Rypäleet korjataan käsin ja pakataan muoviämpäreihin tai -laatikoihin. Säiliöitä, joiden vetoisuus on yli 15 litraa, ei saa käyttää korjuussa. Rypäleet kuljetetaan prosessoitaviksi eristetyissä metallisäiliöissä, joiden muotoilu ja tilavuus ovat tarkoitukseen soveltuvia. Useimmiten kustakin ajoneuvosta kerätään käsin oikeasuhteisia näytteitä, joiden ulkonäkö, yleinen kunto ja lajikepuhtaus arvioidaan ja sokeripitoisuus mitataan hydrometrillä. Prosessointi tapahtuu 12–24 tunnin kuluessa korjuusta. Ensin rypäleet murskataan, jotta niiden varret saadaan poistettua, minkä jälkeen rypäleet puristetaan. Rypäleiden puristejäämät siirretään erityisiin käymistankkeihin, joissa ne tarvittaessa maseroidaan, jotta niihin saadaan lisättyä rypäleiden kuorista erotettuja aromaattisia aineita. Vapaasti valuva rypälemehu valutetaan pois ja massa puristetaan. Ylipuristaminen ei ole sallittua. Vaatimusta, jonka mukaan 100 kilosta rypäleitä ei saa tuottaa enempää kuin 75 litraa viiniä käytettäväksi viinistä tislatun väkevän alkoholijuoman ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” valmistukseen, noudatetaan tiukasti. Seuraava vaihe on alkoholikäyminen. Siinä käytetään viinin käymisjuurihapatteita. Tätä prosessia valvotaan ja jokaisesta käymistankista otetaan näytteitä, mitataan sokeripitoisuus ja lämpötila ja seurataan aistinvaraisten ominaisuuksien muutoksia vähintään kaksi kertaa kunkin 24 tunnin jakson aikana. Jälkikäyminen tapahtuu vahvistetuissa terästankeissa, joiden vetoisuudet ovat erisuuruisia. Viinit dekantoidaan huolellisesti. Tislaus tapahtuu niin pian kuin mahdollista sen jälkeen, kun sakka on erotettu. Viinistä tislatun väkevän alkoholijuoman ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” valmistamisessa käytettävät tislauslaitteet ovat K5- ja DK-1-tyypin kolonnitislauslaitteita. Ne on suunniteltu Bulgariassa. Niiden ominaispiirteet ovat seuraavat:

Kussakin tislauslaitteessa on tislauskolonni (jakotislauskolonni), deflegmaattoreita, lauhdutin, jäähdytin, kellopohja, vaakatasossa oleva viininkuumennin ja tasonsäädin. Sen jälkeen kun laite on käynnistetty, kolonni, deflegmaattorit ja viininkuumennin lämmitetään johtamalla laitteeseen höyryä. Kun tislattu vesi alkaa valua jäähdyttimestä, viiniä aletaan syöttää tislauslaitteeseen. Pohjalta nouseva vesihöyry joutuu vastavirtakosketukseen viinin kanssa ja väkevöityy etyylialkoholin ja haihtuvien aineiden vaikutuksesta. Tislauskolonnin yläosista peräisin olevat vesi- ja alkoholihöyryt kulkeutuvat deflegmaattoreihin ja lauhduttimeen, joissa niiden alkoholipitoisuus nousee 62–65 tilavuusprosenttiin. Jäähdytyksen seurauksena syntynyt viinitisle valuu ulos kellopohjasta, jossa sen alkoholipitoisuutta ja lämpötilaa seurataan jatkuvasti alkometrin avulla.

Prosessin tuloksena syntyvät tisleet luokitellaan. Tämän jälkeen ne varastoidaan ruostumattomasta teräksestä valmistettuihin säiliöihin, joiden muotoilu ja vetoisuus ovat käyttötarkoitukseen soveltuvia, tai teräsbetonisäiliöihin niin, että ne eivät joudu kosketuksiin puun kanssa. Niiden aistinvaraiset ominaisuudet määräytyvät käytettyjen rypäleiden ja valmistustavan mukaan. Valkoisista rypälelajikkeista saadaan hienostuneita tisleitä, jotka ovat kuplivia ja kirkkaita ja joiden aromi on voimakkaan hedelmäinen. Punaisista rypälelajikkeista valmistetaan tisleitä, jotka ovat kuplivia ja kirkkaita, maultaan voimakkaita ja pehmeitä ja joiden jälkimaku on viipyilevän viinirypäleinen. Kun tuotetaan kypsymätöntä ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” -juomaa, tisleiden sekoitus on tekninen toimenpide, josta valmiin tuotteen ominaisuuksien määräytyminen riippuu. Kokeneet toimijat käyttävät tuotantotapoja, jotka ovat osoittautuneet käytännössä toimiviksi, ja sekoittavat tisleitä sopivissa suhteissa lisäten niihin demineralisoitua juomavettä, jotta niiden alkoholipitoisuus saadaan korjattua 40 tilavuusprosenttiin.

Suurin osa tisleistä varastoidaan niin, että ne eivät joudu kosketuksiin tammen kanssa. Kypsymättömän juoman väriä korjataan lisäämällä siihen sokerikulööriä.

Valmis tuote on laadultaan korkeaa ja tasaista, ja sen aistinvaraiset ominaisuudet säilyvät vakaina vuodesta ja sadosta toiseen. Toisin sanoen kyseessä on viinistä tislattu väkevä alkoholijuoma ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”, joka on väriltään oljenkeltainen, tuoksultaan voimakkaan hedelmäinen, maultaan mieto ja tasapainoinen ja jälkimaultaan poikkeuksellisen miellyttävä ja viinirypäleinen.

Korkealaatuisimpia tisleitä, joilla on tarvittavaa potentiaalia, kypsytetään vähintään kuuden kuukauden ajan tammitynnyreissä, joiden enimmäisvetoisuus 1 000 litraa ja joiden kimmet ovat 3–4 cm:n paksuisia. Tynnyrit on valmistettu Strandzha-tammesta, joka on alueelle tyypillinen puu.

Viinistä tislatun väkevän alkoholijuoman ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” sekoitus, laimentaminen ja pullottaminen ei rajoitu siihen yksilöityyn maantieteelliseen alueeseen, jolta tuote on saatu.

6. Yhteys maantieteelliseen ympäristöön tai alkuperään

6.1 Yhteyden kannalta merkitykselliset yksityiskohtaiset tiedot maantieteellisestä alueesta tai alkuperästä

Viininviljely ja viinin ja viinistä tislattujen alkoholijuomien tuotanto kehittyi perinteisestä käsityöalasta merkittäväksi teollisuudenalaksi nuoressa Bulgarian valtiossa 1900-luvun alussa. Viinistä tislattua väkevää alkoholijuomaa ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” alettiin valmistaa alueen lukuisissa pienissä tislaamoissa 1930-luvulla.

Tämän alkoholijuoman teollisen tuotannon ja markkinoinnin voidaan katsoa alkaneen toden teolla vuonna 1974 Yambolin viinikellareissa. Läheisillä osuuskunnilla oli tarjota riittävästi viiniköynnöksiä sekä viinien että viinistä tislatun väkevän alkoholijuoman ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” valmistuksen raaka-aineeksi.

Maatalousmaan täysimääräinen palauttaminen tapahtui niiden muutosten jälkeen, joiden seurauksena Bulgariaan syntyi demokraattinen järjestelmä (vuonna 1989). Kyseisellä maantieteellisellä alueella, jolla viinistä tislattua väkevää alkoholijuomaa ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” tuotetaan, on viiniköynnösten viljelemiseen sopiva maaperä ja suotuisat ilmasto-olot. Vanhoja viinitiloja kunnostettiin ja uusia rakennettiin. Viiniköynnösten lajimonimuotoisuus parani. Yambolin alueelle istutettiin uusia lajikkeita, esimerkiksi Proseccoa, Viognieriä, Syrahia ja Cabernet francia. Eri lajikkeilla on erilaiset ominaispiirteet. Asianmukaisen jalostusprosessin seurauksena syntyy tislattavia valko- ja punaviinejä, joista kullakin on erilainen potentiaali ja jotka vaikuttavat käytetyn rypälelajikkeen aromaattisiin ja makuominaisuuksiin. Inhimillisellä tekijällä on tärkeä merkitys kyseisen juoman valmistukseen kehitetyn teknologian hyödyntämisessä. Kokeneet toimijat käyttävät juoman tislaamiseen K5- ja DK-1-tyyppien kolonnitislauslaitteita, kunnes saavutetaan vähintään 62–65 tilavuusprosentin alkoholipitoisuus. Kyseisellä tislausmenetelmällä maksimoidaan haihtuvien aineiden, jotka saavat aikaan hedelmäisen aromin, ja niiden makukomponenttien imeytyminen ja säilyminen tisleissä. Sopivien tisleiden sekoitus oikeassa suhteessa saa aikaan lopputuotteen, joka on yhtenäinen ja tasaisen korkealaatuinen ja jonka aistinvaraiset ominaisuudet ovat vakaat.

Suuret kauppaketjut järjestävät viinistä tislattua väkevää alkoholijuomaa ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” koskevia mainoskampanjoita, esitelmiä sekä maistiaistilaisuuksia; juomaa on esitelty kansainvälisillä messuilla, näyttelyissä ja kilpailuissa, joissa se on voittanut lukuisia palkintoja ja saanut kunniamainintoja. Vuosien saatossa tälle juomalle on myönnetty useita palkintoja, esimerkiksi kultamitaleja ja kunniakirjoja Plovdivissa järjestettävillä kansainvälisillä Vinaria-messuilla.

6.2 Tislatun alkoholijuoman erityisominaisuudet, jotka johtuvat maantieteellisestä alueesta

Viinitilat, joilta viinistä tislatun väkevän alkoholijuoman ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” valmistamiseen käytettävät raaka-aineet ovat peräisin, sijaitsevat eteläisen viinintuotantoalueen kaakkoisosassa (Thracian Lowlands/Trakiyska Nizina: Bolyarovon, Elhovon, Straldzhan, Tundzhan, Yambolin ja Topolovgradin kunnat) ja itäisen viinintuotantoalueen länsiosassa (Mustameri/Chernomorski: Aytosin, Kamenon ja Sredetsin kunnat). Maantieteellinen alue kattaa Tundzha-Straldzhan osa-alueen ja ulottuu aina Strandzhan ja Sakarin vuoristojen pohjoisille rinteille saakka.

Maantieteellisellä alueella, jolla viinistä tislattua väkevää alkoholijuomaa ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” tuotetaan, on hyvä maaperä ja hyvät ilmasto-olot viiniköynnösten viljelemiseen. Maasto koostuu tasangoista ja kukkuloista, joiden keskimääräinen korkeus on 190 metriä. Alueella yhtyvät useat ilmastotyypit, joista vahvin on Upper Thracian Lowlands -alueelle tyypillinen vaihteleva mannerilmasto. Mustanmeren ja Välimeren vaikutus ei ole niin voimakas. Tämä alue on mitattujen lämpötilojen perusteella yksi Bulgarian lämpimimmistä alueista. Tammikuun eli kylmimmän kuukauden keskilämpötila vaihtelee nollan ja 1,5 celsiusasteen välillä. Tammikuun keskilämpötila Yambolissa on 0,2 celsiusastetta ja Elhovossa 1,2 celsiusastetta, mikä kuvastaa vaihtelevan mannerilmaston ja vaihtelevan välimerellisen ilmaston välistä eroa kylmimmän kuukauden aikana. Koko alue sijaitsee 0 °C:n lämpökäyrän eteläpuolella, minkä ansiosta hallavapaa kausi on pitkä ja kasvien kasvuolosuhteet ovat normaalit. Alueella on 180–210 hallavapaata päivää vuodessa. Keskimäärin lämpötilat pysyttelevät 10 celsiusasteen yläpuolella huhtikuun 10. päivästä alkaen, mikä on suotuisaa kasvien kasvulle. Alueella saadaan keskimäärin 2 200–2 250 tuntia auringonpaistetta, ja kasvukauden aikaisten lämpötilojen summa on noin 3 500–3 800 °C. Kesät ovat suhteellisen lämpimiä ja mannerilmastolle tyypillisiä. Heinäkuun keskilämpötila on 23 °C, mittaushistorian ylimmän lämpötilan ollessa 44,4 °C ja ylimmän keskilämpötilan 38–40 °C.

Syksyt ovat pitkiä ja usein lämpimiä. Keskilämpötila pysyttelee 10 celsiusasteen yläpuolella aina 25. lokakuuta – 4. marraskuuta saakka. Syksyn ensimmäiset pakkaset ajoittuvat keskimäärin aikavälille 23.–29. lokakuuta. Aikaisimmillaan pakkaset ovat alkaneet 30. syyskuuta. Nämä viljely- ja ilmasto-olot edistävät monivuotisten kasvien sekä erityisesti viiniköynnösten viljelyä. Suhteellinen kosteus vaihtelee läpi vuoden. Se on alhaisimmillaan (60–64 %) heinä- ja elokuussa ja korkeimmillaan (80–92 %) joulu-, tammi- ja helmikuussa. Sademäärät jakautuvat epätasaisesti koko vuodelle. Vuotuinen sademäärä on keskimäärin 530–700 millimetriä.

Alueen maalaji on kohtalaisesti tai lievästi huuhtoutunutta mustamultaa. Tundzha-joen ja sen sivujokien varsilla on tulvaniittyjä; Elhovon kaakkois- ja luoteisosissa maaperä on pääasiassa huuhtoutunutta mustamultaa (kyseessä on Bulgarian raskain savipitoinen ja vahvasti kolloidipitoinen maaperä, jossa on märkänä nähtävissä merkittävä musta humuskerros) sekä huuhtoutunutta (kanelinväristä) ruskomaata, jonka humuspitoisuus on yleensä matalampi; etelässä maaperä on (kanelinväristä) ruskomultaa, jossa on ranker-tyyppistä lohkareista maata, ja huuhtoutunutta (kanelinväristä) ruskomultaa ja mineraaliköyhää pseudopodsolimaata.

Pinnanmuoto, maaperä ja ilmasto luovat edellytykset laadukkaiden rypäleiden tuotannolle. Inhimillinen tekijä on avainasemassa. Kokeneet ammattilaiset muuntavat rypäleet hyvälaatuiseksi viiniksi. Prosessissa yhdistyvät vuosisataiset perinteet ja nykyaikainen huipputeknologia. Viinien tislaukseen käytetään erityisiä K5- ja DK-1-tyypin kolonnitislauslaitteita, jotka ovat bulgarialaisten suunnittelijoiden kehittelemiä. Viinistä tislatun väkevän alkoholijuoman ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” erikoispiirre on se, että sen tislaamista jatketaan, kunnes viinitisleen alkoholipitoisuus on 62–65 tilavuusprosenttia. Monen vuoden kokemus on osoittanut, että tämä on se tisleiden alkoholipitoisuus, jossa aromaattisten ominaisuuksien imeytyminen viineistä on parhaimmillaan ja jossa saavutetaan rikas ja tasapainoinen maku.

Tisleillä, jotka on valmistettu valkoisista ja punaisista rypäleistä, jotka on kypsytetty tällä yksilöidyllä maantieteellisellä alueella, on toisiaan tasapainottavia aistinvaraisia ominaisuuksia. Valkoisista lajikkeista saaduilla tisleillä on voimakkaan hedelmäinen aromi, ja punaisista lajikkeista saaduilla tisleillä niille tunnusomainen viinirypäleinen maku. Tisleitä sekoittamalla saadaan aikaan korkealaatuinen tuote, jolla on vakaat aistinvaraiset ominaisuudet: vaaleankeltainen väri, hallitsevana aromina hedelmäinen aromi sekä tasapainoinen, mieto maku ja voimakkaan viinirypäleinen jälkimaku.

Tisleitä, joilla on parhaat ominaisuudet ja kypsymispotentiaali, kypsytetään vähintään kuusi kuukautta Strandzha-tammesta (Quercus hartwissiana Stev.) valmistetuissa tynnyreissä. Strandzha-tammi (Quercus hartwissiana Stev.) on lehtipuu, joka voi kasvaa jopa 25 metrin korkuiseksi. Se on jäännelaji, joka on säilynyt hengissä ajalta ennen viimeistä jääkautta, joka oli 1,5 miljoonaa vuotta sitten. Euroopassa sen levinneisyysaluetta on Strandzhan vuoristoalue. Sitä esiintyy usein, yksin tai ryhmissä, pohjoisrinteillä sekä alavilla ja kosteilla alueilla. Tyypillisiä alueita ovat jokien ja purojen varret. Se on suojeltu laji, ja se on listattu Bulgarian biologisesta monimuotoisuudesta annettuun lakiin. Tämän ainutlaatuisen materiaalin työstämisen perinteet ovat säilyneet tynnyrintekijäsukupolvelta toisella. Kyseisen puun, jonka juurten sanotaan olevan ”kivessä”, rakenne on huokoinen, mutta huokoset ovat erittäin pieniä. Pitkäaikainen vuorovaikutus tisleiden kanssa saa aikaan sekä alkoholin haihtumista että arvokkaiden ainesosien erittymistä puusta.

Rajoitettuja eriä tätä tuotetta saatetaan markkinoille sen jälkeen, kun tuote on ollut kosketuksissa tammen kanssa vähintään kuusi kuukautta. Viinistä tislatun väkevän alkoholijuoman ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” ominaispiirteitä ovat seuraavat: syvän keltainen väri, voimakkaan hedelmäinen aromi, jossa on selvästi erottuva tamminen vivahde sekä häivähdys vaniljaa, tasapainoinen maku, joka on huomattavan mieto ja makea, sekä viipyilevä ja mieto jälkimaku.

7. Euroopan unionin tai kansalliset/alueelliset säännökset

Kansallisessa lainsäädännössä ei ole erityisiä säännöksiä koskien viinistä tislattua väkevää alkoholijuomaa ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”. Kyseisen alkoholijuoman tuottamisessa ja markkinoinnissa on noudatettava viinistä ja tislatuista alkoholijuomista annetun lain (ZVSN), joka on julkaistu valtion virallisessa lehdessä nro 45/2012 ja joka on astunut voimaan 16. syyskuuta 2012, viinistä tislatut juomat -kategoriaa koskevia yleisiä vaatimuksia.

Viinirypäleraki, joka on viinistä tislattu väkevä alkoholijuoma, jolla on maantieteellinen merkintä ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”, hyväksyttiin talous- ja energiaministerin 27. marraskuuta 2013 antamalla määräyksellä nro T-RD-27-20, joka on julkaistu talousministeriön verkkosivuilla seuraavassa osoitteessa: http://www.mi.government.bg/bg/library/zapowed-za-utvarjdavane-na-vinena-destilatna-spirtna-napitka-grozdova-rakiya-s-geografsko-ukazanie-ya-65-c28-m361-1.htm

Alueellinen viininmaistelukomitea suorittaa maantieteellisellä merkinnällä varustetun viinistä tislatun väkevän alkoholijuoman ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” aistinvaraisen arvioinnin. Komitea toimii Kaakkois-Traakian (Yugoiztochna Trakiyska) alueellisen viiniyhdistyksen, jonka rekisteröity toimipaikka ja pääkonttori sijaitsevat Slivenissä, alaisuudessa.

8. Hakija

— Jäsenvaltio, kolmas maa tai oikeushenkilö/luonnollinen henkilö Република България, Министерство на икономиката / Bulgaria, talousministeriö

— Täydellinen osoite (katuosoite, postinumero, paikkakunta, maa): София 1052, ул. ”Славянска” № 8, Република България / ul. Slavyanska 8, 1052 Sofia, Bulgaria

— Oikeudellinen asema (kun kyseessä on oikeushenkilö)

9. Maantieteellisen merkinnän täydennys

10. Merkintöjä koskevat erityiset säännöt

Viinistä tislatulle väkevälle alkoholijuomalle ”Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” ei ole asetettu muita kuin horisontaalisia pakollista merkitsemistä koskevia määräyksiä.